ΣΥΛΛΟΓΟΣ ΕΚΠΑΙΔΕΥΤΙΚΩΝ Π.Ε. «Ο ΑΡΙΣΤΟΤΕΛΗΣ»

1ου, 3ου, 4ου, 5ου 

Γραφείων Π.Ε. Α΄ Αθήνας 

Κόρακα και Παπαναστασίου

Τηλέφωνο - Φαξ: 2108319372     

 e-mail: sylaristo@gmail.com
http://www.sylaristotelis.com

                                                                                                           Αθήνα, 16-2-2026

Θέμα: Ομόφωνη καταγγελία για τις παράνομες και παράτυπες ενέργειες  στο 144ο ΔΣ Αθήνας/Κάτω τα χέρια από τις/τους απεργούς εκπαιδευτικούς του 144ου ΔΣ
Το ΔΣ καταγγέλλει ομόφωνα την πρωτοφανή παραβίαση των αποφάσεων του συλλόγου διδασκόντων του 144ου ΔΣ Αθήνας, σχετικά με την αξιολόγηση της σχολικής μονάδας, από την, ως τον Νοέμβριο, ασκούσα καθήκοντα αναπληρώτριας διευθύντριας στη θέση του προηγούμενου διευθυντή που συνταξιοδοτήθηκε.
Η αναπληρώτρια διευθύντρια όχι μόνο παραβίασε την απόφαση του συλλόγου διδασκόντων αλλά και παραποίησε καταφανέστατα, με τρόπο παράτυπο, τα πρακτικά στο βιβλίο πρακτικών προσθέτοντας στα περιθώρια «επισημειώσεις» (!!!) που σφράγισε και υπέγραψε η ίδια, που άλλαζαν τις αποφάσεις του συλλόγου διδασκόντων.

Οι εκπαιδευτικοί του σχολείου στη συντριπτική πλειοψηφία τους βρίσκονται και αυτή τη χρονιά όπως και όλες τις προηγούμενες σε απεργία αποχή από την αξιολόγηση της σχολικής μονάδας, την οποία έχει προκηρύξει ο Αριστοτέλης. 

Τα προηγούμενα χρόνια, ο διευθυντής του σχολείου αναρτούσε στην πλατφόρμα της αξιολόγησης του σχολείου, όπως με σαφήνεια ανακοινώνει το σωματείο μας, την Απεργία Αποχή και όριζε συντονιστές/στριες που κι αυτές/οί με τη σειρά τους αναρτούσαν την απεργία αποχή στα αντίστοιχα πεδία.

Φέτος, ο σύλλογος διδασκόντων συνεδρίασε, όρισε συντονίστριες και αποφάσισε την ανάρτηση της απεργίας αποχής όπως και τα προηγούμενα χρόνια. Τις αποφάσεις του αυτές τις κατέγραψε στο βιβλίο πρακτικών του συλλόγου διδασκόντων. 

 Όταν ήρθε η ώρα της ανάρτησης από τις ορισμένες συντονίστριες, διαπίστωσαν ότι είχε παραβιαστεί η απόφαση του συλλόγου διδασκόντων, δεν είχαν πρόσβαση στην πλατφόρμα και στη θέση τους είχαν οριστεί συντονίστριες δύο άλλες εκπαιδευτικοί οι οποίες ανάρτησαν αξιολόγηση. Κανένας και καμία, πλην των τριών εμπλεκόμενων δεν είχε ενημερωθεί για αυτές τις παράνομες ενέργειες.

Μετά από αυτό, η συντριπτική πλειοψηφία των εκπαιδευτικών του σχολείου, ενυπόγραφα με πρωτοκολλημένες αιτήσεις, ζήτησε συνεδρίαση του συλλόγου διδασκόντων, δήλωσε ότι το πρακτικό έχει παραποιηθεί και δεν αντιπροσωπεύει την απόφασή του, ότι όλες οι επισημειώσεις έγιναν εν αγνοία του και μετά την υπογραφή του πρακτικού και ζήτησε όσο η πλατφόρμα ήταν ακόμα ανοιχτή να αποκατασταθεί η νομιμότητα, να μπουν συντονίστριες οι οριζόμενες από τον σύλλογο διδασκόντων, ώστε να αναρτήσουν  την Απεργία Αποχή του Αριστοτέλη. 

Τίποτα από όλα αυτά δεν έγινε δεκτό μια και η νέα διευθύντρια, δήλωσε αναρμόδια να προχωρήσει στην αποκατάσταση της νομιμότητας, δήλωσε ότι επικοινώνησε με την αξιολογήτρια σχολική σύμβουλο και τη διεύθυνση και της είπαν προφορικά ότι είναι όλα νόμιμα αλλά αμέσως μετά, -όταν εκείνη έστειλε το παραποιημένο πρακτικό στην Α’ διεύθυνση καθώς και το αίτημα του συλλόγου διδασκόντων για αποκατάσταση της νομιμότητας και τον ορισμό των συντονιστριών που είχε αποφασίσει- την ενημέρωσαν ότι παρέπεμψαν το θέμα στο νομικό τμήμα της περιφέρειας για να δώσει απάντηση. Μέχρι σήμερα απάντηση δεν έχει δοθεί και στην πλατφόρμα του ΙΕΠ το 144ο ΔΣ εμφανίζεται να συμμετέχει στην αξιολόγηση, πράγμα που φυσικά είναι απάτη μια και δεν αντιπροσωπεύει τον σύλλογο διδασκόντων.
Το γελοίο της υπόθεσης είναι ότι αυτοί που πρωτοστάτησαν στο 144ο ΔΣ, στην παρανομία και την παραβίαση της απόφασης του συλλόγου διδασκόντων, στην παραποίηση ακόμα και του βιβλίου πρακτικών, έχουν το θράσος να απειλούν τους εκπαιδευτικούς για μηνύσεις για συκοφαντική δυσφήμιση και να επιδιώκουν να επιβάλλουν σιωπή και ομερτά για να την βγάλουν καθαρή, ενώ στέλνουν και εξώδικα προς εκπαιδευτικούς. Καλά θα κάνουν, λοιπόν, να μη είναι τόσο φλύαροι/ες με τις απειλές. Ειδικά, όταν το παραποιημένο πρακτικό «κραυγάζει».

Απαιτούμε από τη διευθύντρια εκπαίδευσης και στη συνέχεια από τη διευθύντρια του σχολείου να πάρουν όλα εκείνα τα μέτρα ώστε:
· Να αποκατασταθεί η νομιμότητα και να ανοίξει η πλατφόρμα για να αναρτήσουν οι οριζόμενες από την απόφαση του συλλόγου διδασκόντων «συντονίστριες» την Απεργία Αποχή.
Δηλώνουμε ότι:

Δε θα επιτρέψουμε να ακυρώνονται οι αποφάσεις των συλλόγων διδασκόντων ούτε να απειλούνται οι εκπαιδευτικοί από εκείνους που έχουν παραβιάσει ακόμα και τους στοιχειώδεις διοικητικούς κανόνες για τη σύνταξη των πρακτικών των συλλόγων διδασκόντων.
Υπενθυμίζουμε ότι με βάση τη νομοθεσία της αξιολόγησης της σχολικής μονάδας, κάθε ανάρτηση στην πλατφόρμα του ΙΕΠ για την αξιολόγηση απαιτεί πλειοψηφική απόφαση του συλλόγου διδασκόντων και δεν έχει δικαίωμα κανείς από όποια θέση κι αν βρίσκεται (διευθυντής/ντρια, συντονιστής/στρια) να την παραβιάζει ή να αναρτά οτιδήποτε χωρίς τη σύμφωνη γνώμη του συλλόγου διδασκόντων καταγεγραμμένη σε πρακτικό. Θυμίζουμε άλλωστε, ότι στον Αριστοτέλη, τα σχολεία, οι απεργοί και οι αναρτήσεις τους έχουν δικαιωθεί πλήρως και με απόφαση του ΠΥΣΠΕ και με απόφαση διοικητικού εφετείου. 

Στηρίζουμε απόλυτα με κάθε μέσο, νομικό και συνδικαλιστικό την απόφαση και τις ενέργειες των εκπαιδευτικών του 144ου ΔΣ. 
Η πρόεδρος                                      Ο γραμματέας

                                      Ρέππα Ντίνα                                   Μαρούτας Γιάννης

